Жумбын Мягмарсүрэн

Жумбын Мягмарсүрэн нь Монгол Улсын гавьяат багш цолтой, сурган хүмүүжүүлэгч хүн.

 Намтар 
Жумбын Мягмарсүрэн нь 1951 онд Булган аймгийн Тэшиг сумын төвд төрсөн. 1963 онд Хутаг-Өндөр сумын 7 жилийн дунд сургуулийн долдугаар анги төгсөж, 14 насандаа өөрийн төрөлх сургуулиасаа бага ангийн багшийн гараагаа эхлэн өнөөдрийг хүртэл боловсролын байгууллагад багш, хичээлийн эрхлэгч, захирлын ажлыг хийж яваа.

 Боловсрол 
Жумбын Мягмарсүрэн нь 1974 онд Багшийн сургууль, 1984 онд УБДС-ийн Монгол хэл, уран зохиолын ангийг тус тус төгсөж, 2005 онд Бельгид төвтэй Олон Улсын Боловсролын Менежментийн хүндэт доктор цол хүртсэн, мэргэжлийн “Зөвлөх” зэрэглэлтэй багш юм.

 Ажилласан байдал 
Багш Ж.Мягмарсүрэн 1964-1968 онуудад Булган аймгийн Хутаг-Өндөр суманд бага ангийн багшаар ажиллаж байх хугацаандаа 3 жил зуны амралтаараа Булган аймгийн хойд талын 5 суманд (Хутаг-Өндөр, Хантай, Уньт, Хужирт, Тэшиг) ажиллаж, бичиг үсгийн анхан шатны мэдлэггүй 20-45 насны нийт 300 гаруй хүнийг бичиг үсэгт тайлж уншуулж сургаснаар хөдөөгийн ард иргэдэд соёлын үрийг тарьсан гэж тухайн үеийн удирдлагуудад сайшаагдсан.

1968 онд 4 жил даасан анги нь Гэгээрлийн Яамны болон удаа дараагийн жилүүдийн үзлэг шалгалтуудаар дундгүй шалгагдаж, Монгол улсын анхны "Ангиа дундгүй сургасан багш", 1970 онд Хариу мэдээллийн картыг санаачлан багш нарын сургалтад тэргүүн туршлагыг нь нэвтрүүлсэн ба хөдөлмөрийн залуу аварга багш Тэргүүн туршлагын гэрчилгээгээр шагнуулж Улаанбаатар хотын Багшийн сургуульд сурах эрхийн бичгийг Гэгээрлийн яамны сайд Ишцэрэнгээс гардаж авч байсан.

Ж.Мягмарсүрэн нь 1971, 1975, 1977, 1981, 1989 онуудад Монгол  Улсын заах аргын аварга багшаар 5 удаа, 1971, 1975, 1977 , 1981, 1989, 2004 онуудад Улаанбаатар хотын аварга багшаар 6 удаа тус тус шалгарч, бага ангийн болон гадаад хэлний агуулга арга зүйг боловсронгүй болгоход голлон анхаарч ажиллан амжилт гаргаж байсан төдийгүй англи хэлний болон бага ангийн багш нарт зориулан заах аргын зөвлөмжүүд гаргаж заах аргад нь тус хандив болж ирсэн.

Ж.Мягмарсүрэн нь 1966-2002 онуудад зуны амралтаараа Булганы “Жаргалант”, Сөгнөгөрийн “Цагаан нуга” Улаанбаатар хотын “Нарс”, БХЯ-ны “Шонхор”, Эрдэнэт үйлдвэрийн “Сэлэнгэ” зуслангуудад Пионерийн ахлах удирдагчаар 30 жил ажилласан. Ажиллах хугацаандаа 2001 оноос сагсан бөмбөг, англи хэлний зуны сургалтыг Монголд анх удаа хүүхдийн зуслангуудад санаачлан эхлүүлсэн нь өнөөгийн зуслангуудын суурь сургалт нь болон хэрэгжиж байна.

Ж.Мягмарсүрэн нь 1995-2002 оны зуны амралтуудаар БХЯ-ны Шонхор дахь 072-р ангийн бүх цэрэг, офицер нарт монгол бичгийн 108 цагийн хичээлийг зааж сургасан нь боловсролын салбарт төдийгүй БХЯ-д оруулсан соён гэгээрүүлэх үйл ажиллагаа гэж тухайн үед үнэлэгдэж байлаа.

 Англи хэлний сургалт 
1998-2002 онуудад  Монголын Үндэсний Телевизээр Монголд анх удаа англи хэлний хичээлийг хүүхдэд, хүүхдээр заалгах сургалтыг санаачлан, өөрийн охин Цэнддоогийн Хулангаар заалгаж, "Muzzy in Gondoland" сургуулийн өмнөх болон сургуулийн насны хүүхдүүдэд зайны сургалтаар 5 жил дараалан нийт 520 цагийн хичээлийг өөрөө удирдан Монголынхоо хүүхэд багачуудад оюуны хөрөнгө оруулалт хийж, дэлхийн хэл англи хэлийг сурах идэвхийг өрнүүлсэн. Үүгээрээ Монгол телевизийн шилдэг нэвтрүүлгийн болон Оны шилдэг шагналыг авч байсан.

2007 онд БСШУЯ-наас зарласан 5-р ангийн математикийн сурах бичгийн номын уралдаанд тооны ном нь шалгарч, 5-р ангид үзэх эрхтэй сурах бичиг болсон. 

1993 онд анхны хувийн хэвшлийн ерөнхий боловсролын англи хэлний сургалттай “Хобби” сургуулийг үүсгэн байгуулсан. Үүний дараагаар 1999 онд англи хэлний сургалттай Кингс Кидс сургуулийг үүсгэн байгуулсан.  

 Гэр бүл 
Жумбын Мягмарсүрэнгийн нөхөр Тэшүүрийн спортын олон улсын хэмжээний мастер, Биеийн тамирын тэргүүний ажилтан, Ардын боловсролын тэргүүний ажилтан Доржийн Цэнддоо юм. 

Охин Цэнддоогийн Хулан нь Кингс Кидс сургуулийн дэд захирлаар ажиллаж байна. 

Кингс Кидс сургууль

 1999 онд хувийн хэвшлийн англи хэлний сургалттай “Кингс Кидс" бүрэн дунд сургуулийг байгуулж, 25 жил дахь хичээлийн жилээ хийгээд байна.
 2012 онд Сүхбаатар дүүргийн оны тэргүүний ерөнхий боловсролын сургуулиар “Кингс кидс” сургууль шалгарч байв. 
 2017-2018 оны хичээлийн жилээс эхлэн манай сургууль Их Британийн IPC (International Primary Curriculum), IMYC (International Middle Years Curriculum) буюу Олон Улсын Бага, Дунд ангийн хөтөлбөрүүдийг сургуульдаа хэрэгжүүлж эхэлсэн. IPC, IMYC хөтөлбөрүүд нь дэлхийн 120 орны 1900 Олон Улсын сургуулиуд болон Бритиш сургуулиудад хэрэгждэг хөтөлбөр юм.

Шагналууд
1969 онд МХЗЭ-ийн ТХ-ны “Тэргүүний Пионерийн удирдагч” цол тэмдэг
1969 онд Засгийн газрын “Жуух” бичиг
1973 онд Хөдөлмөрийн  хүндэт медаль
1989 онд МХЗЭ-ийн ТХ-ны “Тэргүүний  сэхээтэн” алтан медаль
1993 онд Ардын боловсролын тэргүүний ажилтан
2001 онд МЭХ-ны “Оны Тэргүүний сэхээтэн эмэгтэй” цол тэмдэг
2004 онд 2003 оны “Оны шилдэг захирал” цол өргөмжлөл
2004 онд Тэргүүний ажил хэрэгч сэхээтэн эмэгтэй
2004 онд Монгол улсын гавьяат багш
2005 онд Бельгид төвтэй Боловсролын Олон Улсын Академийн “Хүндэт доктор”
2006 онд УБ хотын “Хүндэт” тэмдэг болон Монгол улс байгуулагдсаны 800 жилийн ойн  медаль, Ардын хувьсгалын ойн медаль
2009 онд Хувийн хэвшлийн сургуулийн “Оны” шилдэг захирал
2012 онд Хувийн хэвшлийн Холбооны дээд шагнал “Ачтан багш” цол тэмдэг
2015 онд Булган аймгийн “Хүндэт Иргэн” цол тэмдэг

 Гадаад холбоос 
Захирлын мэндчилгээ
Ангилал:1951 онд төрсөн
Ангилал:Монгол улсын гавьяат багш
Ангилал:Хутаг-Өндөрийн хүн